b'\n_START_ARTICLE_\nLenino mauzoliejus\n_START_PARAGRAPH_\nLenino mauzoliejus \xe2\x80\x93 Vladimiro Lenino paminklas-kapaviet\xc4\x97 Raudonojoje aik\xc5\xa1t\xc4\x97je prie Kremliaus sienos Maskvoje. Mauzoliejus yra laiptin\xc4\x97s piramid\xc4\x97s formos, kiek pana\xc5\xa1us \xc4\xaf egiptieti\xc5\xa1kas piramides ir zikuratus.\n_START_SECTION_\nPastato istorija\n_START_PARAGRAPH_\nPirmasis mauzoliejus buvo medinis, kubo formos. Jis pastatytas V. Lenino laidotuv\xc4\x97ms (1924 m. sausio 27 d.). Dabartinis mauzoliejus pastatytas 1929\xe2\x80\x931930 m. pagal Aleksejaus \xc5\xa0\xc4\x8diusevo projekt\xc4\x85. Tai 24 m ilgio, 12 m auk\xc5\xa1\xc4\x8dio lakoni\xc5\xa1k\xc5\xb3 form\xc5\xb3 gel\xc5\xbebetoninio karkaso statinys m\xc5\xabrin\xc4\x97mis sienomis ir tamsiai raudono granito, marmuro, porfyro ir juodo labradorito apdaila. Pastato centre juodo labradorito monolite raudono kvarcito raid\xc4\x97mis i\xc5\xa1d\xc4\x97liotas u\xc5\xbera\xc5\xa1as \xe2\x80\x9e\xd0\x9b\xd0\xb5\xd0\xbd\xd0\xb8\xd0\xbd\xe2\x80\x9c (\xe2\x80\x9eLeninas\xe2\x80\x9c). \xc5\xa0alia mauzoliejaus \xc4\xafrengtos 10 000 sve\xc4\x8di\xc5\xb3 talpinan\xc4\x8dios trib\xc5\xabnos, u\xc5\xbe jo \xe2\x80\x93 kapaviet\xc4\x97s. Pastato viduje yra vestibiulis ir 100 m\xc2\xb2 ploto gedulinga sal\xc4\x97, kurioje pad\xc4\x97tas sarkofagas su V. Lenino k\xc5\xabnu. 1945 m. vir\xc5\xa1 \xc4\xaf\xc4\x97jimo pastatyta centrin\xc4\x97 trib\xc5\xabna, 1973 m. \xc4\xafrengtas neper\xc5\xa1aunamas sarkofagas._NEWLINE_Iki 1993 m. spalio m\xc4\x97n. \xc4\xafvyki\xc5\xb3 Rusijoje prie \xc4\xaf\xc4\x97jimo \xc4\xaf mauzoliej\xc5\xb3 buvo garb\xc4\x97s sargybos postas Nr.1, kuris keit\xc4\x97si kas valand\xc4\x85, mu\xc5\xa1ant Kremliaus kurantams. V\xc4\x97liau \xc5\xa1is postas \xc4\xafrengtas prie Ne\xc5\xbeinomojo kareivio kapo.\n_START_SECTION_\nLankymas\n_START_PARAGRAPH_\nSSRS gyvavimo metu patekti \xc4\xaf mauzoliej\xc5\xb3 laukdavo did\xc5\xbeiul\xc4\x97s lankytoj\xc5\xb3 eil\xc4\x97s. \xc5\xa0iuo metu jis veikia antradieniais, tre\xc4\x8diadieniais, ketvirtadieniais ir \xc5\xa1e\xc5\xa1tadieniais nuo 10 iki 13 val.'